ORDE do 11 de xuño de 2007 pola que se crea o ficheiro de datos de carácter persoal Subscritores do servizo de mensaxaría unificada da Xunta de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 21/06/2007

A Constitución española, no seu artigo 18.4º, dispón que a lei limitará o uso da informática para garantir o honor e a intimidade persoal e familiar dos cidadáns e o pleno exercicio dos seus dereitos.
O artigo 20.1º da Lei orgánica 15/1999, do 13 de decembro, de protección de datos de carácter persoal, dispón que a creación, modificación ou supresión dos ficheiros das administracións públicas só poderá facerse por medio dunha disposición xeral publicada no BOE ou diario oficial correspondente.
A Dirección Xeral de Calidade e Avaliación das Políticas Públicas ten encomendada entre a súas funcións a de impulsar o uso das novas tecnoloxías da información con obxecto de facilitar o acceso dos cidadáns e da propia Administración autonómica á información administrativa.
A próxima posta en marcha dun novo servizo de envío de novas e información relacionada coas axudas e subvencións a través de correo electrónico e de mensaxes curtas de texto (SMS) fai necesaria esta orde, co obxecto de publicar o ficheiro que se destinará para o efecto.
En consecuencia, en virtude das facultades que me confire o artigo 34.6º da Lei 1/1983, do 22 de febreiro, de normas reguladoras da Xunta de Galicia e da súa presidencia, modificada parcialmente pola Lei 11/1988, do 20 de outubro,
DISPOÑO:
Artigo 1º.-Obxecto.
Esta orde ten por obxecto a creación do ficheiro Subscritores do servizo de mensaxaría unificada da Xunta de Galicia que se detalla no anexo.
Artigo 2º.-Finalidade e uso do ficheiro.
Os datos de carácter persoal rexistrados no devandito ficheiro só serán utilizados coa finalidade de informar os subscritores do servizo naquelas áreas nas que previamente se inscribiran.
Artigo 3º.-Cesión de datos.
No suposto de cesión de datos ás administracións públicas haberá que se ater ao disposto na normativa vixente respecto desta materia.
Artigo 4º.-Medidas de seguridade.
A Dirección Xeral de Calidade e Avaliación das Políticas Públicas exerce as funcións de responsable de seguridade do ficheiro Subscritores do servizo de mensaxaría unificada da Xunta de Galicia, funcións definidas no Real decreto 994/1999, do 11 de xuño, polo que se aproba o Regulamento de medidas de seguridade dos ficheiros automatizados que conteñan datos de carácter persoal.
As medidas de seguridade do ficheiro están especificadas no correspondente documento de seguridade.
Disposición adicional
No caso de cesións dos datos aos servizos de estatística das administracións públicas haberá que aterse, ademais, ao disposto na normativa vixente sobre materia estatística.
Disposición derradeira
A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 11 de xuño de 2007.
José Luis Méndez Romeu
Conselleiro de Presidencia, Administracións Públicas e Xustiza
ANEXO
Ficheiro: subscritores do servizo de mensaxaría unificada da Xunta de Galicia
a) Finalidade do ficheiro e uso previsto: envío de información relacionada con axudas, subvencións, novas e información relevante na Xunta de Galicia.
b) Medidas de seguridade: nivel básico.
c) Estrutura básica: base de datos.
d) Tipo de datos:
* Datos de carácter identificativo: nome e apelidos, DNI, enderezo electrónico, teléfono móbil.
e) Órgano responsable do ficheiro: Dirección Xeral de Calidade e Avaliación das Políticas Públicas adscrita á Consellería de Presidencia, Relacións Institucionais e Administración Pública.
f) Persoas e/ou colectivos afectados: cidadanía en xeral.
g) Os dereitos de acceso, rectificación, cancelación e oposición de datos que figuran no ficheiro poderán exercerse, se é o caso, ante a unidade ou dependencia responsable do ficheiro, sita nos edificios administrativos de San Caetano, 15704 Santiago de Compostela.
h) Procedemento de recollida de datos: os datos persoais correspondentes a cada interesado obteranse a partir de formularios electrónicos na web da Xunta de Galicia.
i) Cesión de datos: non se prevén.